**פירוש ר' יוסף בן שלמה אלפואל לשיר השירים** – מבוא ומהדורה ביקורתית**:**

**מאת: ד"ר יוסי מרציאנו**

ר' יוסף בן שלמה אלפואל, חי בעיר הואסקה שבספרד בראשית המאה הי"ג. יש לנו מקורות בודדים הקשורים בתולדותיו. תעודה המספרת על התיישבות אביו בהואסקה, ציטוט משמו בספר "בעל כנפיים" שמתוארך לסוף המאה הי"ב או לשנים הראשונות של המאה הי"ג, וחתימתו על כתב החרם של קהילות ארגון, בפולמוס על כתבי הרמב"ם בשנת 1232. ככל הנראה פירושו של אלפואל לשיר השירים נכתב בעשור הראשון למאה הי"ג.

פירושו של אלפואל הוא הפירוש הפילוסופי השלם השני (מהידועים לנו) שנכתב לשיר השירים. הוא נכתב לאחר הפירוש של ר"י אבן עקנין אשר נכתב בסוף המאה הי"ב, וכככל הנראה הוא לא הכיר אותו. הוא קדם לפירושיהם של ר' משה אבן תיבון, ופרשנים אחרים מן המאה הי"ג. יצירתו היא עצמאית וקוהרנטית. רעיונות ופירושים שהובאו אצל אלפואל, ונזכרו פעמים רבות בפירושים אחרים, היו מקוריים בתקופתו ונראה שנכתבו לראשונה בפירושו. הוא משתמש בכלים ובסמלים שהרמב"ם הוריש מבחינת הפרשנות, אך מהבחינה הפילוסופית הוא לא היה תלוי בו ופנה אל המקורות המובהקים של הספרות האריסטוטלית. לצד ספרות חז"ל ובעיקר ספר שיר השירים רבה, כתבי הרמב"ם, וספרי הדקדוק של אבן ג'נאח משתמש אלפואל גם ב"ספר השיר" לאלפאראבי, הביאור הקצר לספר הנפש של אבן רשד, אגרת אבן רשד בשכל, וספר השמים והעולם. הוצאת פירושו של אלפואל לאור יש בה משום תרומה חשובה לפרשנות המקרא בכלל ולפרשנות המקרא הפילוסופית בייחוד.

החיבור מבוסס על עבודת דוקטור שהוגשה על ידי המחבר לאוניברסיטה העברית. החיבור יכלול מבוא ומהדורה מדעית של הפירוש.